b'\n_START_ARTICLE_\nMauno Savolainen\n_START_PARAGRAPH_\nMauno \xe2\x80\x9cManu\xe2\x80\x9d Savolainen (s. 22. syyskuuta 1948 Kymi) on suomalainen yritt\xc3\xa4j\xc3\xa4, VMP Groupin ja sen suurimman tyt\xc3\xa4ryhti\xc3\xb6n VMP Varamiespalvelun perustaja ja talousneuvos. VMP Groupin perustanutta ja perheyhti\xc3\xb6n omistajiin edelleen kuuluvaa Savolaista pidet\xc3\xa4\xc3\xa4n yhten\xc3\xa4 suomalaisen henkil\xc3\xb6st\xc3\xb6palvelualan uranuurtajista.\n_START_SECTION_\nUra\n_START_PARAGRAPH_\nSavolaisella on takanaan pitk\xc3\xa4 ura yritt\xc3\xa4j\xc3\xa4n\xc3\xa4. Vuonna 1988 Savolainen perusti Varamiespalvelu-Yhti\xc3\xb6t toimittuaan t\xc3\xa4t\xc3\xa4 ennen kymmenen vuotta yritt\xc3\xa4j\xc3\xa4n\xc3\xa4 muilla toimialoilla. H\xc3\xa4n avasi yrityksen ensimm\xc3\xa4isen toimipisteen Turkuun yhdess\xc3\xa4 vaimonsa Riitta Savolaisen kanssa Suomessa silloin vallinneen ty\xc3\xb6voimapulan aikana._NEWLINE_Vuonna 1989 Savolainen laajensi Varamiespalvelun toimintaa perustamalla palvelualueet Helsinkiin, Lahteen, Ouluun ja Tampereelle. Yhti\xc3\xb6 nousi nopeaan kasvuun erityisesti franchisekonseptin k\xc3\xa4ytt\xc3\xb6\xc3\xb6noton (1997) j\xc3\xa4lkeen._NEWLINE_Vuonna 2008 Savolainen siirsi oman 60-vuotissyntym\xc3\xa4p\xc3\xa4iv\xc3\xa4ns\xc3\xa4 yhteydess\xc3\xa4 yhti\xc3\xb6n hallituksen puheenjohtajuuden vaimolleen Riitta Savolaiselle._NEWLINE_Savolainen on sittemmin siirtynyt el\xc3\xa4kkeelle yhti\xc3\xb6n p\xc3\xa4ivitt\xc3\xa4isest\xc3\xa4 toiminnasta, mutta vaikuttaa edelleen mm. kulttuuri- ja urheilupiireiss\xc3\xa4. Erityisesti nuorten ty\xc3\xb6llistyminen on Savolaiselle t\xc3\xa4rke\xc3\xa4 asia, mik\xc3\xa4 n\xc3\xa4kyy my\xc3\xb6s VMP Groupin nykyisess\xc3\xa4 toiminnassa.'